作者：和岘
词牌/韵律：十二时・忆少年

paragraphs: 承宝运，驯致隆平。
鸿庆被寰瀛。
时清俗阜，治定功成。
遐迩咏由庚。
严郊祀，文物声明。
会天正、星拱奏严更。
布羽仪簪缨。
宸心虔洁，明德播惟馨。
动苍冥。
神降享精诚。
燔柴半，万乘移天仗，肃銮辂旋衡。
千官云拥，群后葵倾。
玉帛旅明庭。
韶濩荐，金奏谐声。
集休亨。
皇泽浃黎庶，普率洽恩荣。
仰钦元后，睿圣贯三灵。
万邦宁。
景贶福千龄。